Document ID: 32009D0821

KOMMISSIONENS BESLUTNING
af 28. september 2009
om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces
(meddelt under nummer K(2009) 7030)
(EØS-relevant tekst)
(2009/821/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 20, stk. 1 og 3, og
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 6, stk. 4, andet afsnit, sidste punktum, og artikel 6, stk. 5,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), særlig artikel 6, stk. 2 og 6,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (4), særlig artikel 45, stk. 6, og
ud fra følgende betragtninger:
(1)
I henhold til direktiv 91/496/EØF skal medlemsstaterne foretage veterinærkontrol af dyr, der føres ind i Fællesskabet fra tredjelande, efter bestemmelserne i samme direktiv. Direktivet foreskriver desuden, at medlemsstaterne skal sørge for, at ethvert parti af sådanne dyr underkastes dokumentkontrol og identitetskontrol på et af de grænsekontrolsteder, der er godkendt med henblik herpå i henhold til direktivet.
(2)
Direktiv 91/496/EØF indeholder også en bestemmelse om, at Kommissionen - i samarbejde med de kompetente nationale myndigheder - skal foretage inspektion af de pågældende grænsekontrolsteder med henblik på at sikre, at reglerne for veterinærkontrollen anvendes ensartet, og at de enkelte grænsekontrolsteder faktisk råder over de nødvendige infrastrukturer og opfylder mindstekravene i direktivets bilag A.
(3)
I henhold til direktiv 97/78/EF skal medlemsstaterne foretage veterinærkontrol af animalske produkter og visse planteprodukter, der føres ind i Fællesskabet fra tredjelande, efter bestemmelserne i samme direktiv. Direktivet foreskriver ligeledes, at medlemsstaterne skal sørge for, at sendinger af sådanne produkter føres ind i Fællesskabet via et grænsekontrolsted.
(4)
I henhold til Kommissionens beslutning 2001/881/EF af 7. december 2001 om en liste over grænsekontrolsteder, der er godkendt til at føre veterinærkontrol med dyr og animalske produkter fra tredjelande, og om opdatering af de nærmere bestemmelser om den kontrol, som skal gennemføres af Kommissionens eksperter (5), må veterinærkontrollen, som den kompetente myndighed skal foretage af levende dyr og animalske produkter, der føres ind i Fællesskabet fra tredjelande, kun gennemføres på de godkendte grænsekontrolsteder, der er opført på listen i bilaget til samme beslutning.
(5)
For at sikre en bedre identifikation af grænsekontrolstederne og for at lette kommunikationen på internationalt plan bør der anvendes nye identifikationskoder for kontrolstederne, der er baseret på FN's Code for Trade and Transport Locations og Den Internationale Luftfartssammenslutnings regler.
(6)
Beslutning 2001/881/EF foreskriver også, at Kommissionens veterinæreksperter i samarbejde med medlemsstaternes eksperter skal foretage regelmæssige kontrolbesøg for at kontrollere, at fællesskabslovgivningen om importkontrol overholdes på de grænsekontrolsteder, der er opført i bilaget til samme beslutning.
(7)
Ved forordning (EF) nr. 882/2004 er der fastsat generelle regler for offentlig kontrol med, om bestemmelserne overholdes korrekt, navnlig med henblik på at forebygge eller fjerne risici enten direkte eller via miljøet for mennesker og dyr eller nedbringe dem til et acceptabelt niveau og at yde garanti for fair praksis i forbindelse med handel med foderstoffer og fødevarer og beskyttelse af forbrugernes interesser, herunder foderstof- og fødevaremærkning og anden form for forbrugeroplysning.
(8)
I henhold til forordningen skal Kommissionens eksperter gennemføre generelle audit i medlemsstaterne. Forordningen foreskriver også, at de generelle audit kan suppleres med specifikke audit og tilsyn inden for et eller flere specifikke områder. Disse specifikke audit og tilsyn kan i givet fald omfatte tilsyn på stedet af offentlige tjenester og anlæg i tilknytning til den sektor, auditten vedrører.
(9)
Ved Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr (6) er der fastsat dyresundhedsmæssige betingelser for ikke-kommerciel transport af selskabsdyr med oprindelse i tredjelande samt bestemmelser om kontrol af sådanne dyr. Nævnte forordning foreskriver, at medlemsstaterne skal træffe de nødvendige foranstaltninger til, at selskabsdyr, der føres ind i Fællesskabet fra visse tredjelande, underkastes visse former for kontrol på det sted, hvor de rejsende indrejser på Fællesskabets område.
(10)
Ved Kommissionens forordning (EF) nr. 206/2009 af 5. marts 2009 om indførsel til Fællesskabet af sendinger af animalske produkter til eget forbrug (7) er der fastsat bestemmelser om indførsel til Fællesskabet af ikke-kommercielle sendinger af animalske produkter til eget forbrug, som indgår i rejsendes bagage eller sendes som små sendinger til privatpersoner, eller som erhverves gennem fjernbestilling, og som leveres til forbrugeren. Forordningen foreskriver ligeledes, at der skal foretages effektiv kontrol på EF-indgangssteder.
(11)
For at sikre en ensartet anvendelse af fællesskabslovgivningen bør det være muligt for Kommissionens veterinæreksperter også at gennemføre kontrol på andre EF-indgangssteder end grænsekontrolstederne.
(12)
Ved Kommissionens beslutning 98/139/EF af 4. februar 1998 om visse regler for veterinærkontrol på stedet foretaget af Kommissionens eksperter i medlemsstaterne (8) er der fastsat regler og procedurer for kontrol, som Kommissionens eksperter gennemfører i medlemsstaterne for at sikre en ensartet anvendelse af fællesskabslovgivningen. De pågældende regler og procedurer bør også omfatte kontrol, der gennemføres i henhold til nærværende beslutning.
(13)
Direktiv 90/425/EØF indeholder bestemmelser om etablering af et edb-system for forbindelserne mellem veterinærmyndighederne, som først og fremmest skal lette udvekslingen af oplysninger mellem de kompetente myndigheder i de områder, hvor der er udstedt et sundhedscertifikat eller -dokument, som ledsager dyrene og de animalske produkter, og de kompetente myndigheder i bestemmelsesmedlemsstaten.
(14)
Ved Kommissionens beslutning 91/398/EØF af 19. juli 1991 om et edb-baseret kommunikationsnet mellem veterinærmyndighederne (Animo) (9) blev der indført et edb-system, der forbinder veterinærmyndighederne (i det følgende benævnt »Animo-nettet«). I samme beslutning fastlægges det, hvilke typer veterinærenheder der indgår i Animo-nettet, samt hvilke krav der gælder for disse enheder.
(15)
Ved Kommissionens beslutning 2002/459/EF af 4. juni 2002 om fastsættelse af listen over enheder i edb-nettet »ANIMO« (10) er der fastlagt en liste over veterinærenheder i Animo-nettet.
(16)
Ved Rådets beslutning 92/438/EØF af 13. juli 1992 om datamatisering af veterinærprocedurerne ved indførsel (SHIFT-projektet) (11) er det fastlagt, hvilke elementer datamatiseringen af veterinærprocedurerne ved indførsel skal omfatte (i det følgende benævnt »SHIFT-systemet«).
(17)
Kommissionens beslutning 2003/24/EF af 30. december 2002 om udvikling af et integreret veterinærinformationssystem (12) indeholder bestemmelser om etablering af et edb-system, der integrerer Animo-nettets og SHIFT-systemets funktioner inden for rammerne af en fælles struktur (Traces).
(18)
I henhold til Kommissionens beslutning 2004/292/EF af 30. marts 2004 vedrørende anvendelse af Traces-systemet (13) (Trade Control and Expert System) skal medlemsstaterne indføre Traces og tage det i anvendelse fra de datoer, der er fastsat i samme beslutning, og ophøre med at anvende Animo-nettet fra den dato, hvor de begynder at bruge Traces.
(19)
Veterinærenhederne, som blev anvendt i Animo-nettet, blev fortsat brugt i forbindelse med anvendelsen af Traces. Enhederne omfatter de kompetente centrale myndigheder i medlemsstaterne, enhver lokal myndighed i en medlemsstat, der er udpeget som sådan med henblik på anvendelsen af edb-systemet, samt alle grænsekontrolsteder.
(20)
Visse medlemsstater har anmodet om, at der i Traces-systemets struktur i højere grad tages hensyn til deres administrative opbygning. Regionale enheder bør derfor indgå som en særskilt kategori af enheder i systemet.
(21)
For at sikre entydig identifikation af den medlemsstat, som de forskellige lokale, regionale og centrale enheder tilhører, bør enhederne i Traces identificeres med ISO 3166-1-alpha-2-koden for den medlemsstat, de ligger i, som defineret af Den Internationale Standardiseringsorganisation. Denne kode bør vælges, fordi de pågældende enheder kun har relevans inden for Fællesskabet og ikke anvendes i udvekslingen af oplysninger med tredjelande.
(22)
Listen over veterinærenheder i Traces bør derfor ændres i overensstemmelse hermed.
(23)
Af forenklingshensyn og for at sikre klarhed og sammenhæng i EF-lovgivningen bør beslutning 91/398/EØF, 2001/881/EF og 2002/459/EF ophæves og afløses af nærværende beslutning.
(24)
Når Kommissionens kontroltjenester har aflagt kontrolbesøg med tilfredsstillende resultater, bør yderligere et grænsekontrolsted i Riga havn i Letland samt yderligere to grænsekontrolsteder i Ciudad Real og Gerona lufthavne i Spanien tilføjes på de lister for disse medlemsstater, der allerede er opstillet ved beslutning 2001/881/EF. På grundlag af meddelelser fra Belgien, Spanien, Frankrig, Italien, Nederlandene og Det Forenede Kongerige bør oplysningerne for disse medlemsstater på listerne over grænsekontrolsteder desuden ændres.
(25)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Emne og anvendelsesområde
1. Ved denne beslutning fastlægges:
a)
listen over grænsekontrolsteder, der er godkendt i henhold til direktiv 91/496/EØF og 97/78/EF
b)
detaljerede regler for den kontrol, der gennemføres af Kommissionens veterinæreksperter på grænsekontrolsteder og på visse andre EF-indgangssteder
c)
listen over veterinærenheder i Traces.
2. Nærværende beslutning tilsidesætter ikke beslutning 98/139/EF.
Artikel 2
Definitioner
I denne beslutning forstås ved:
a)
»Traces«: det integrerede veterinærinformationssystem, der er indført i henhold til beslutning 2003/24/EF
b)
»veterinærenhed«:
i)
»central enhed«: den kompetente centrale myndighed i en medlemsstat, der er udpeget som sådan med henblik på anvendelsen af Traces
ii)
»regional enhed«: enhver regional myndighed i en medlemsstat, der er udpeget som sådan med henblik på anvendelsen af Traces
iii)
»lokal enhed«: enhver lokal myndighed i en medlemsstat, der er udpeget som sådan med henblik på anvendelsen af Traces
iv)
de i bilag I angivne grænsekontrolsteder.
Artikel 3
Liste over grænsekontrolsteder
Veterinærkontrollen af sendinger af dyr og produkter, der føres ind i Fællesskabet fra tredjelande, foretages på de i bilag I angivne grænsekontrolsteder.
Artikel 4
Kontrol på grænsekontrolsteder
1. Kommissionen gennemfører regelmæssigt kontrol på de i bilag I angivne grænsekontrolsteder.
Kontrolbesøgene gennemføres af Kommissionens veterinæreksperter sammen med eksperter fra den pågældende medlemsstat.
2. Eksperterne, der gennemfører den i stk. 1 omhandlede kontrol:
a)
vurderer de potentielle risici for dyre- og folkesundheden i Fællesskabet, der kan gøre sig gældende på de pågældende grænsekontrolsteder
b)
kontrollerer, om Fællesskabets bestemmelser om veterinærkontrol overholdes på de pågældende grænsekontrolsteder, især for så vidt angår den infrastruktur, det udstyr og de procedurer, der gøres brug af.
Artikel 5
Kontrol på andre EF-indgangssteder
Kommissionen kan ligeledes, efter samråd med den pågældende medlemsstat, gennemføre kontrolbesøg på andre EF-indgangssteder end grænsekontrolstederne vedrørende kontrollen med:
a)
selskabsdyr som defineret i artikel 3, litra a), i forordning (EF) nr. 998/2003
b)
ikke-kommercielle sendinger af animalske produkter til eget forbrug efter betydningen i artikel 1, stk. 1, i forordning (EF) nr. 206/2009
c)
andre typer sendinger af levende dyr eller animalske produkter end dem, der er omhandlet i litra a) og b), med henblik på verifikation af, at ingen sådanne sendinger er ført ind på EU's område uden først at være blevet underkastet den i artikel 3 i direktiv 97/78/EF påbudte veterinærkontrol.
Artikel 6
Elementer i Traces
1. Traces omfatter alle veterinærenheder.
2. Medlemsstaterne udpeger kun en veterinærenhed, hvis den pågældende enhed råder over passende udstyr, der sikrer kompatibilitet med Traces.
3. Medlemsstaterne sørger for, at alle dele af deres område henhører under en lokal enheds og, hvis det er relevant, en regional enheds ansvarsområde.
Artikel 7
Liste over centrale, regionale og lokale enheder i Traces
Listen over centrale enheder, regionale enheder og lokale enheder, med disses respektive Traces-identifikationskoder, findes i bilag II.
Artikel 8
Ophævelse
Beslutning 91/398/EØF, 2001/881/EF og 2002/459/EF ophæves.
Henvisninger til de ophævede beslutninger gælder som henvisninger til nærværende beslutning.
Artikel 9
Adressater
Denne beslutning er rettet til medlemsstaterne.
Udfærdiget i Bruxelles, den 28. september 2009.

Labels: 11
17
5
10
0
3
6
12